khistorydata/jeongjo-sjw-relations huggingface dataset:
정조 9년
乙巳三月二十七日辰時。上御重熙堂。禮房承旨入侍時。右副承旨李祖承。記事官朴能源李崑秀尹行任。以次進伏訖。上曰。兼春秋入侍。金鳳顯進伏。命書榻敎曰。春坊中。時帶玉堂人。本職許遞。前望單子入之。賤臣承命捧入。安策金方行落點。上曰。注書出去。景福宮慶熙宮入直內官。摘奸以來。仍命退。諸臣以次退出。
정조 9년
乙巳三月二十七日酉時。上御誠正閣。坐直承旨入侍時。同副承旨李謙煥。假注書李敬五。記事官金鳳顯李崑秀。以次進伏訖。上命書傳敎曰。今朔尙未展拜。明日當詣景慕宮展拜。由月覲門。以此知悉。又命書傳敎曰。軍兵勞苦。莫如近日。明日展拜時禁軍。入番中五十人。內吹亦以入番擧行。挾輦軍則兩門入番中。祗以五十名磨鍊。設布帳。以訓禁營中。當次營門擧行事。分付。又命書同知李憲默疏批。仍命退。承史以次退出。
정조 9년
乙巳三月二十七日初更。上御重熙堂。禮房承旨入侍時。右副承旨李祖承。假注書李敬五。記事官金鳳顯李崑秀。以次進伏訖。上曰。明日出宮門路。以協陽門爲之。出榻敎以戶曹判書趙㻐牌不進推考傳旨。命書傳敎曰。辭疏再徹。職名三改。然猶逡巡。果何所據。此重臣。將無束帶供職之日乎。早知其如是自劃。初何必再點於舊望乎。欲知必辭之委折。緘辭從重推考。仍命退。承史以次退出。
정조 9년
行都承旨李致中坐。左承旨未差。右承旨李亨元坐。左副承旨趙興鎭坐直。右副承旨李祖承坐。同副承旨李謙煥坐直。注書朴能源仕一員未差。假注書李敬五仕。事變假注書洪義浩仕。
정조 9년
傳于李謙煥曰。工房承旨入侍。
정조 9년
以景慕宮展拜時兵曹節目單子。傳于李亨元曰。月覲門外。左右排立軍兵。以弘化門入直軍四十名出用。宮大門外把守軍兵。以建陽門入直鄕軍三十名出用。御營軍兵。勿爲出用。
정조 9년
傳于李致中曰。旬宣之責。爲任。果何如也。憤痛自憤痛。彈壓自彈壓。豈可專此而忽彼。大抵公山陳哥事。雖出於洋賊之招。不實則甚矣。特令付之本道者。只念閱實其證左而已。元無一人發捕之命。當昨年邪說喧豗之時。識者愁疑。愚氓篤信。疑傳信傳。以訛傳訛。三傳之虎。人孰不疑惑。此蓋凶徒之計。在於先動人心也。今幸綢繆之手脚略露。主謀與紹介者。次第伏法。究其端緖。不在於外邑。道路所聞。傳說於親知之間者。特常事耳。豈足擅自盤覈。所謂乙龍云云。妄誕尤有甚焉。旣知傅會之指在來月。則反以人名。祕移他道。要令廣捕。且以已捉者言之。不過是八十老人也。昨年騷屑之參聞。何關於今番獄事乎。今若期於究出言根而後已。則一境士民。免者幾希。啓下査事。事體至重。而不待回下。徑先發捕。此莫非劻勷所致。此道臣出自近密。顚錯如許。管下閫鎭之轉相浮動。可推而知。其在尊國體鎭人心之道。些少迎送之弊。有不可顧。洪忠監司沈豐之。施以罷職不敍之典。政官牌招開政。錦伯之代。卽令差出。
정조 9년
有政。吏批。判書李命植牌不進。參判徐有防。參議黃昇源進。行都承旨李致中進。以李得臣爲洪忠監司。鄭民始爲禮曹判書。趙㻐爲禮賓提調。訓鍊都監提調單趙㻐。
정조 9년
兵批。判書趙時俊病。參判李文源病。參議安聖彬病。參知柳誼入直進。左副承旨趙興鎭進。洪忠道兵馬水軍節度使李得臣。
정조 9년
備忘記。朝著和平。然後國事可做。微官之互相擠排。猶可禁止。況以兩重臣資歷。如是不相能。豈容任其噴。昨夏疏語。已多睽離之漸。今日緘辭。太欠寅協之風。說去說來。底定無期。將使膠擾世界。徒添一番風波。彼兩重臣者。若聞體國之大義。焉敢復提宿嫌。以此意嚴飭。行吏曹判書李命植。行戶曹判書趙㻐等處。無或更以彼此私義。攙及於辭疏。而似此不緊句語。政院切勿捧入。
정조 9년
李謙煥。以弘文館言啓曰。新除授修撰安策。卽爲牌招察任。何如。傳曰。允。
정조 9년
李謙煥。以侍講院言啓曰。本院新除授司書鄭福煥。時在全羅道昌平地。入番事緊。斯速乘馹上來事。下諭。何如。傳曰。允。
정조 9년
李謙煥。以兵曹言啓曰。敦化門東月廊外壁築墻頹圮處。今已改築。把守軍兵。本處還入直之意。敢啓。傳曰。知道。
정조 9년
李謙煥。以訓鍊都監言啓曰。敦化門東邊月廊外壁墻頹圮處。今已改築。把守軍兵。撤還直所之意。敢啓。傳曰。知道。
정조 9년
李亨元。以訓鍊都監言啓曰。今日景慕宮展拜時。依傳敎。弘化門軍四十名除出。將官率領。布帳外左右排立。而還宮後。還爲入直之意。敢啓。傳曰。知道。
정조 9년
李亨元。以禁衛營言啓曰。依傳敎。建陽門入直軍三十名除出。元入直把摠申思益率領。宮大門外把守。而待標信擧行之意。敢啓。傳曰。知道。
정조 9년
司憲府。行戶曹判書趙㻐緘辭云云。傳旨內辭緣。惶恐遲晩。緘辭從重推考罪。依法典杖一百收贖。公罪乙良。右律以施行是白乎矣。係是一品。上裁。何如奉敎。此公事勿施。從古人臣之遭罹何限。而便欲高飛遠走。如戶判者。未之前聞。兩重臣睽離委折姑舍是。予則曰。此重臣之必欲因仍自癈。誠理會不得。更勸出脚。不已疲乎。令政院。仍以昨日之牌去來。更爲申飭爲良如敎。
정조 9년
刑曹啓目粘。金城縣殺獄罪人金萬泰。獄體至重。有難輕議。依前同推。期於得情之意。分付道臣。何如。判付啓。金城縣殺獄罪人金萬泰獄事段。此獄元犯。要不出俊芳萬泰二人。而父子同力。初鬪再鬪。或憤其親之受辱。而下手起鬧。或恃其年之旣老。而執䯻相觝。轉轉觸傷。因仍致命。由我之律。渠輩亦所不辭。三尺至嚴。有難容貸。而細閱前後詞案。亦不無一二參恕之端。大抵屍帳傷處。有被打痕。有被觝痕。而屍親初招。以打屬萬泰。以觝屬俊芳。由前而言。則萬泰當爲元犯。而傷處之或硬或堅者。多是觝觸之跡。當初犯手。雖由於萬泰。末乃致命。似不專在於被打。由後而言。則俊芳當爲元犯。而非但看證不實。被死人贊石。一往再往。乘醉作挐。如是之際。無怪其渠自顚撲。至於觸傷兺除良。卿曹回啓中。拈出三條疑端。以打背觝胸。皆付結疑之科。竟以凍庭飜轉。觸地觸石。爲不是異事云者。亦可謂不無意見。不然則俊芳雖曰獰悍。豈如渠七十之人。何能猛力觝觸乎。父子替當。互相爭死。此可見倫理之不泯。而論以獄體。自有不難辨者。家人共犯。只坐家長。俊芳烏可免償死之律。然實因詞證。旣未十分明的。則老幼特被哀矜之文。政爲此獄準備。俊芳萬泰等。分首從酌決後。卽爲狀聞事。分付道臣爲良如敎。
정조 9년
大司憲洪檢。大司諫朴天行。司諫姜。掌令沈興永朴長卨。持平李永穆鄭觀輝。獻納李勉兢。校理趙弘鎭申耆。副校理嚴思憲。正言李彦祜柳畊。修撰成種仁。副修撰金履鏞兪漢敬啓曰。請黜置罪人鄭致達妻。亟令王府。快正典刑。以洩神人之憤。請物故罪人德相。亟施孥籍之典。請還寢黑山島圍籬安置罪人龜柱。羅州牧定配之命。仍令王府。設鞫嚴問。夬正王法。答曰。不允。
정조 9년
大司憲洪檢。大司諫朴天行。司諫姜。掌令沈興永朴長卨。持平李永穆鄭觀輝。獻納李勉兢。正言李彦祜柳畊啓曰。請養遂獻遂。竝令王府。設鞫嚴問。還寢會遂絶島定配之命。仍令王府。設鞫得情。請還寢李觀源定配之命。更令王府。設鞫得情。請遲晩後物故罪人啓能。亟施孥籍之典。請令王府。一依古典。趾賊等凶種之年未滿者。待其稍長。卽施邦刑。俾絶凶逆易種養禍之患。請亟寢煥億島配之命。仍令王府。加刑得情。夬施王章。請亟令王府。夏賊之親屬奴傔。嚴加訊問。請亟寢夏賊子女。待年用法。及斗恒爲奴之命。仍令王府。劃卽正法。少洩一國臣民之憤。答曰。不允。
정조 9년
獻納李勉兢啓曰。請大靜縣爲奴罪人金壽賢。更令王府。設鞫嚴問。依律處斷。請爲奴罪人河翼龍金重得。亟命王府。設鞫得情。快正王法。請大靜縣定配罪人聖中。亟令王府。設鞫嚴問。期於得情。夬正王法。請金甲島爲奴罪人克觀。古今島爲奴罪人克泰。泗川縣定配罪人萬赫。更令王府。嚴鞫得情。快正王法。請恒善支屬。亟命散配。時謙兄弟。竝投絶島。以嚴隄防。請荐棘罪人瑩中。亟令王府。設鞫嚴問。快施當律。請巨濟府絶島安置罪人朴宗集。亟令王府。拿鞫得情。施以當律。請逆賊尙魯。亟施孥籍之典。請物故罪人國榮。亟施孥籍之典。請爲奴罪人夢獜。定配罪人崔鍾岳。放送罪人鄭聖休。亟令王府。更爲設鞫。期於得情。各施當律。請甲山府竄配罪人樂彬。亟令王府。設鞫嚴問。施以當律。請還寢煥程發配之命。仍令王府。竝囚煥程煥九。嚴訊取服。各施當律。請特寢李魯春島配之命。仍令王府。還囚南間。設鞫嚴問。期於得情。請尹得孚。亟令王府。嚴鞫得情。答曰。不允。
정조 9년
乙巳三月二十八日卯時。上詣景慕宮。展拜入侍時。行都承旨李致中。行左承旨李得臣。右承旨李亨元。左副承旨趙興鎭。右副承旨李祖承。同副承旨李謙煥。記事官朴能源。假注書李敬五。記事官金鳳顯李崑秀。檢校直提學徐有防。直提學朴祐源。檢校直閣金載瓚徐龍輔鄭東浚。檢校待敎尹行任。以次侍立。上具翼善冠衮龍袍。乘輿出協陽門。由月覲門。詣景慕宮。就版位。行禮。入廟內奉審如儀訖。還入齋殿。命右副承旨入侍。祖承敬五鳳顯崑秀。以次進伏。上曰。吏判牌去來知入。戶判緘答。來詣闕外。書入事。分付。洪忠監司望筒。催促捧入。賤臣承命出傳。以吏判違牌之意。仰達。命書榻敎曰。憲府諸臺牌招。戶曹判書趙㻐。緘推傳旨承受。仍命入外版。乘輿。出自日瞻門月覲門。由協陽門還內。諸臣以次退出。
정조 9년
乙巳三月二十八日申時。上御重熙堂。工房承旨入侍時。左副承旨趙興鎭。檢校直閣鄭東浚。假注書李敬五。記事官李崑秀尹行任。以次進伏訖。上曰。戶判牌去來催促。賤臣承命出傳。還入進伏。上命書榻敎曰。承旨前望單子入之。仍命退。諸臣以次退出。
정조 9년
行都承旨李致中坐。左承旨李亨元坐。右承旨趙興鎭坐。左副承旨李祖承坐直。右副承旨李謙煥坐直。同副承旨李祖源未肅拜。注書朴能源仕一員未差。假注書李敬五仕直。事變假注書洪義浩仕。
정조 9년
李亨元啓曰。禁衛營將官來言。今日本營軍兵。日次私習云矣。敢啓。傳曰。知道。
정조 9년
李亨元啓曰。御營廳將官來言。今日本廳軍兵。日次私習云矣。敢啓。傳曰。知道。
정조 9년
傳于李祖承曰。推鞫爲之。
정조 9년
承旨前望單子入之。鄭彦郁落點。
정조 9년
李致中啓曰。新除授同副承旨鄭彦郁。時在洪忠道扶餘地。斯速乘馹上來事。何如。傳曰。許遞。前望單子入之。
정조 9년
承旨前望單子入之。李祖源落點。
정조 9년
傳于李亨元曰。新除授承旨。牌招察任。
정조 9년
傳于李謙煥曰。左副承旨入侍。
정조 9년
以執義李思祚牌不進罷職傳旨。傳于李亨元曰。只推。
정조 9년
傳于李亨元曰。推鞫姑罷。
정조 9년
李亨元。以左右捕盜廳言啓曰。堤川罪人朱炯一。或稱炯魯。時居丹陽。故捉來嚴囚左捕廳。文書一封。亦爲搜來之意。敢啓。傳曰。知道。
정조 9년
李亨元。以左右捕盜廳言啓曰。罪人朱炯魯。竝其文書。移送義禁府之意。敢啓。傳曰。知道。
정조 9년
李亨元。以義禁府言啓曰。罪人朱炯魯。減死定配。今旣決放。使渠知當初干連之委折。然後庶有懲畏之心。瑮賊結案。梁賊供辭。一一曉諭後。定配所押送事。命下矣。罪人炯魯處。瑮賊結案及梁賊供辭。一一曉諭後。平安道渭原郡。減死定配。而以判付內辭意。具罪目。依例發遣府羅將。押送配所。何如。傳曰。允。
정조 9년
李亨元。以鞫廳大臣意啓曰。罪人朱炯魯。減死定配事。命下矣。炯魯屢次盤問。尙未輸款。則逆謀之的實同參。雖無眞贓之現露。而本以與諸賊親密之人。前後納供時。呑吐之狀。終涉可疑。今此聖敎。實出於好生傅輕之德意。而獄事未究竟之前。遽然酌處。恐有欠於重鞫體之道。成命之下。不得奉行。惶恐敢啓。傳曰。一罪囚殺活。何必多費辭敎。而誠以人命至重。不可歇看故耳。旣知其當活。而拘於卿等爭難。因仍瘦斃。卿等其可曰盡大臣之責乎。若使古大臣當之。必無此草記矣。大抵鞫囚之從輕決放。前後何限。而近日則反是。一入鞫獄。則皆認以不可酌處。此雖習俗所使。然有關後弊。誠云非細。依初下敎。卽爲擧行後。更爲草記。夜漏已深。又將因此事。酬應。至於徹宵乎。該房承旨。若不催促。難免重勘。以此知悉。可也。
정조 9년
李亨元。以左右捕盜廳言啓曰。依傳敎。罪人金興民。曉諭傳敎後。與梁德彦。定配次移送刑曹。梁達洙刑配次。移送刑曹。文德弘保放。金德文奴加㐥伊文元輔文亨輔文貞輔等竝放送。朴一金嚴棍後爲奴次。移送刑曹事。及李昌福李貴福李春大尹得伊等。嚴棍曉諭放送事。過齋後擧行伏計。而謄書傳敎一通。奉審擧行事。移關京兆之意。敢啓。傳曰。知道。滯囚可悶。棍放之類。今日擧行。可也。
정조 9년
李亨元。以左右捕盜廳言啓曰。依草記批旨罪人朴一金。嚴棍二十度。畿沿爲奴次。移送刑曹。李昌福嚴棍二十度。曉諭放送。李貴福李春大尹得伊。各嚴棍二十度放送。而元無年未滿之意。敢啓。傳曰。知道。
정조 9년
京畿監司啓本。徐順福擊錚原定査實事。判付啓。近來此等訟理。間多爽實之事。曲直難以遙度乙仍于。必皆付諸道伯。俾各從公査決。而至於此訟段。將此査啓。反覆參究。邑牒道狀。俱可謂外題是如乎。設令李大俊則果非自掘。而孫尙辰等。明是私掘是良置。被繫是在。尙辰等三人中一人。先已瘦斃。本事便屬究竟。而然猶經歲囚推。又欲照律定配。此大明律法文乎。大典定式乎。寧有如許訟體。雖以殺獄言之。諸人被告。一人致斃。餘當竝置生科。況此微眚薄犯之無甚關重者是旀。卽此除良大俊之偸葬。旣在大村家垈之內。以當日掘移之意。官旣公決。渠又納侤。爲尙辰輩者。設或首先下手。是官掘也。非民掘也。是大俊之自掘也。非尙辰輩私掘也。由前由後。此訟已之可也。身爲査官。何敢以沒緊着之說。無倫脊之供。鋪張臚列。肆然煩浼乎。且況昨冬赦典。跛躃皆聳。經赦不放。大是法外。而此一款。了無攙及於跋語中。此而循例判下。此後人家壓近處。將不得禁葬兺除良。因一幺麽大俊之偸葬。村人之病死瘦死。至於四人之多。査官亦命吏也。而乃不動念於人命之致斃。此等査官。將焉用哉。利川府使沈鍷。令該曹發緘取招以聞爲旀。卿段置。徒仰査官之口。未曾出一別見。疎忽甚矣。推考爲旀。孫尙辰等段。放送。徐順福段。渠兄旣至瘦斃之境。則尤無更問之端。亦爲放送爲旀。李大俊段。當初壓葬。已有蔑法冒禁之罪。又於特敎按査之下。遊辭納供者。民習雖極痛駭。細考伊時事狀。稍待渠兄還歸之後掘移。揆之人情。似或無怪。而若令白放。則無以正民習奠民居。分付山在官。聚會紙筒村民人。決杖放送爲旀。此啓本還下送爲去乎。擧行形止兺。狀聞爲良如敎。
정조 9년
乙巳三月二十九日卯時。上御重熙堂。右承旨入侍時。右承旨李亨元。記事官朴能源李崑秀尹行任。以次進伏訖。上曰。藥房提調入來乎。亨元曰。方待令於政院。而時帶金吾之任。今日推鞫時。當爲進參乎。上曰。如無前例。不必進參矣。仍命書罪人炯魯問目。命亨元。持此問目。卽爲進去開坐。敎曰。罪人招辭。不必正書。以草供入之。侤音則勿付草文案。付於正書文案。可也。仍命退。諸臣以次退出。
정조 9년
乙巳三月二十九日辰時。上御重熙堂。左副承旨入侍時。左副承旨李祖承。假注書李敬五。記事官李崑秀尹行任。以次進伏訖。上曰。推案催促入之。賤臣承命出持入。上命讀推案。祖承讀奏訖。命書原春道殺獄判付。命少退。未時命承旨入侍。祖承等承命進伏。上曰。推案入之。賤臣承命出持入。上命讀推案。祖承讀奏訖。命書議啓批旨。又命少退。酉時命承旨入侍。祖承等以次進伏。上曰。推案入之。賤臣承命持入。上命讀推案訖。命書議啓批旨。上曰。推案去來。若是遲滯。當該宣傳官。問名以入。賤臣承命出問。以申暹仰達。上曰。各別申飭。可也。上曰。平安監營狀啓。誰爲持來。知入。賤臣出問還奏曰。營裨持來云矣。上曰。完營密諭。出給營校。使之斯速下去。可也。賤臣承命出。傳于營校李匡運。仍命少退。初更命承旨入侍。祖承等以次進伏。上曰。推案入之。賤臣承命持入。上命讀推案訖。命書議啓批旨。竝見事變日記上曰。罪人朱炯魯配所。斯速定入事。分付。仍命退。承史以次退出。
정조 9년
乙巳三月二十九日巳時。上御重熙堂。承旨入侍時。左副承旨李祖承。記事官朴能源李崑秀尹行任。以次進伏訖。上曰。注書出去。推案催促入之。賤臣承命捧入。上命書大臣議啓批旨。使宣傳官。往授委官于金吾。上曰。今日坐直誰也。祖承曰。臣及李謙煥矣。命退。諸臣以次退出。
정조 9년
行都承旨李致中坐。行左承旨徐有防坐直。行右承旨李漢豐坐。左副承旨李亨元坐直。右副承旨趙興鎭坐。同副承旨李謙煥坐。注書朴能源仕一員未差。假注書李敬五仕直。事變假注書洪義浩仕。
정조 9년
徐有防啓曰。禁衛營將官來言。今日本營軍兵。日次私習云矣。敢啓。傳曰。知道。
정조 9년
徐有防啓曰。御營廳將官來言。今日本廳軍兵。日次私習云矣。敢啓。傳曰。知道。
정조 9년
傳于李致中曰。諸承旨分詣受香所。奉審摘奸以來。
정조 9년
傳于徐有防曰。左承旨與問郞入侍。
정조 9년
傳于李亨元曰。禮房承旨入侍。
정조 9년
傳于李亨元曰。在外承旨許遞。前望單子入之。
정조 9년
承旨前望單子入之。徐有防李漢豐落點。
정조 9년
傳于李亨元曰。推鞫姑罷。以待親鞫時處分。
정조 9년
傳于趙興鎭曰。侍衛入直擧行。
정조 9년
有政。吏批。判書李命植牌不進。參判未差。參議黃昇源進。左副承旨李亨元進。以李在簡爲禮曹判書。趙時偉爲禮曹參判。
정조 9년
兵批。判書趙時俊進。參判李文源病。參議安聖彬病。參知柳誼入直進。左副承旨李亨元進。以吳毅常爲內乘。
정조 9년
趙興鎭。以訓鍊都監言啓曰。今日親鞫時。南營馬兵五十名。北營標下軍四十名。廣智營軍五十名。各留五名。餘皆除出。將官率領。布帳外環衛。事畢後。還入直所。而若値夜深。則宮墻外巡邏。無以分排。依例以附近營守直軍。推移行巡之意。敢啓。傳曰。知道。
정조 9년
趙興鎭。以禁衛營言啓曰。今此親鞫時。西營入直鄕軍四十名。新營入直騎士二十五名。鄕軍三十七名內。依向日例。各留五名。其餘馬步軍兵。騎士將韓光迪。千摠柳春馪。把摠李長益。哨官李海鎭率領。另飭環衛。而西營入直軍。旣已出用矣。當夜宮墻外巡邏。以所餘五名。勢難分排。出番鄕軍二十名添入。哨官金相九領率。使之合力警巡之意。敢啓。傳曰。知道。
정조 9년
趙興鎭。以御營廳言啓曰。依傳敎。今此親鞫時。新營入直軍一百十一名。東營入直騎士二十五人。步軍六十一名。集春營入直軍五十名內。各留五名。其餘則各該入直將官率領。設布帳外環衛。而新營入直軍中。六十名除出。罪人結幕處圍立。東營集春營入直馬步軍兵。待標信出用。而若値夜深。則宮墻外巡邏。以五名勢難分排。出番鄕軍各二十名。哨官金秀光朴再弘率領代直。使之警巡之意。敢啓。傳曰。知道。
정조 9년
李漢豐。以義禁府言啓曰。罪人吳道夏。減死定配。河光容成應道。竝放送事。命下矣。罪人河光容成應道竝放送。吳道夏咸鏡道慶源府減死定配。而以傳敎內辭意。具罪目。依例發遣府羅將。押送配所。何如。傳曰。允。
정조 9년
李亨元。以刑曹言啓曰。因義禁府啓辭。大逆不道罪人洋海。籍沒家産事。命下矣。依傳敎。罪人洋海奴婢。令京兆考出帳籍。亦爲分付于五部及各道。使之一一査出。修成冊報來後。依例花名。永屬公賤之意。敢啓。傳曰。知道。
정조 9년
李漢豐。以義禁府言啓曰。大逆不道罪人洋海。旣以承服正刑。其父母妻妾子女祖孫兄弟姊姝子之妻妾伯叔父兄弟之子。年歲姓名存沒居住。令漢城府考出帳籍。亦爲分付五部及各該道。應坐諸人。一一査出。成冊牒報後。依律擧行。而籍沒家産。破家瀦澤。降邑號罷守令等事。各該司奉承傳擧行。何如。傳曰。允。
정조 9년
備忘記。捕廳在囚罪人李景容。以福榮家傔人。衡賊處錢貨去來。無不紹介。文德弘與梁達洙。俱有看檢家信役事之罪。竝移送刑曹。嚴刑遠配。文光德設局河東。賣藥資生。雖因衡賊之指使。亦不可白放。亦爲移送刑曹。照律定配。
정조 9년
李漢豐。以左右捕盜廳言啓曰。依傳敎。本廳在囚罪人李景容文光德。保放罪人文德弘。刑配次。移送刑曹。傳敎一體謄關之意。敢啓。傳曰。知道。
정조 9년
李漢豐。以刑曹言啓曰。卽接捕廳移文。則罪人李景容文德弘。竝嚴刑遠配。文光德照律定配事。因傳敎移送矣。罪人李景容文德弘。各嚴刑一次後。李景容黃海道長淵縣白翎鎭。文德弘咸鏡道富寧府。文光德依大明律謀叛條。謀而未行爲從者。杖一百流三千里之文。決杖一百後。黃海道豐川府。竝定配所。卽爲押送之意。敢啓。傳曰。知道。嚴飭地方官。各別防守。萬一交通外人。譸張妖言。當該地方官。待來頭廉問時。卽其地定配。以此嚴飭。金興民等發配地方官處。亦以此意。嚴飭。可也。
정조 9년
乙巳三月三十日卯時。上御重熙堂。禮房承旨入侍時。左副承旨李祖承。記事官朴能源李崑秀尹行任。以次進伏訖。祖承曰。兩司箚子來到。而以國忌正日留院矣。上曰。聯名箚子乎。祖承曰。只參鞫兩司矣。上曰。今日奉審。何承旨進去乎。祖承曰。都承旨右承旨右副承旨進去矣。上命書傳敎曰。來待時原任大臣。金吾諸堂竝入侍。仍命退。諸臣以次退出。
정조 9년
乙巳三月三十日卯時。上御誠正閣。左承旨與問事郞廳入侍時。左承旨李亨元。假注書李敬五。記注官金健修。記事官尹行任。問事郞廳申耆。以次進伏訖。上曰。參鞫諸臣。皆已來會乎。耆曰。今皆來會矣。上曰。徐判府事李判府事。今日則勿爲參坐。退去之意。兼春秋傳諭。可也。上謂耆曰。罪人成應道河光容。旣已承款。今當盤問斗恭。而所謂上達之辭。不過傷人云云之說。向日親鞫時。姑不窮覈者。爲慮其適中嫁禍之計也。斗恭今若直招。則推鞫姑罷。更待親鞫時處分之意。往傳委官。可也。亨元曰。斗恭處。今當窮覈其言之虛實矣。上曰。固當嚴問。而世豈有二夏賊哉。此必出於嫁禍之計矣。傷人之說。實無着落。姑勿使光容頸面。爲先施一次之刑。可也。罪人鶴伊。中路失捕。等待爲難。洋海姑先處分。未知何如。使金吾諸堂。卽速議啓。宜矣。仍命退。諸臣以次退出。
정조 9년
乙巳三月三十日辰時。上御重熙堂。承旨入侍時。藥房提調徐有隣。左副承旨李祖承。假注書李敬五。記注官金健修。記事官尹行任。以次進伏訖。上曰。推案與議啓入之。賤臣承命持入。上命讀推案議啓。祖承讀奏訖。上曰。推案所載供辭外。罪人更有何說乎。詳問于左承旨。知入。可也。賤臣承命出問還奏曰。罪人終始呑吐。但言若至親問。則當有所告之人云矣。上曰。提調姑爲退待于政院。金吾諸堂。亦爲來待事。分付。仍命退。諸臣以次退出。
정조 9년
乙巳三月三十日巳時。上御誠正閣。承旨與判義禁入侍時。判義禁金鍾秀。左副承旨李祖承。假注書李敬五。記注官金健修。記事官尹行任。以次進伏訖。上曰。罪人草供入之。賤臣承命持入。上曰。委官與問郞。留待於禁府與否。知入。賤臣出問還奏曰。皆已退去云矣。上曰。金吾堂上入侍。賤臣承命出。與知義禁徐有隣李在簡。同義禁金尙集偕入進伏。上曰。罪人斯得。豈不爲幸。而世豈有二夏賊哉。諸罪人今日欲爲處決。卿等退去參鞫後。問議于諸大臣。草記。可也。尙集曰。今旣出二夏賊矣。豈可不爲窮覈。徑先收殺乎。上曰。問郞申耆趙弘鎭。使之待令。趙濟魯金啓洛。方修整冊子。勿參推鞫事。分付。仍命書傳敎曰。大臣旣已來會。推鞫以親鞫爲之。仍命退。諸臣以次退出。
정조 9년
乙巳三月三十日未時。上御重熙堂。承旨入侍時。左副承旨李祖承。記事官朴能源。記注官金健修。記事官尹行任。以次進伏訖。上曰。注書出去。請對諸大臣。許以姑爲留待之意。傳諭。可也。賤臣承命傳諭。以依下敎留待之意。回奏。上曰。知義禁入侍。賤臣承命出。與徐有隣偕入進伏。上曰。大臣旣已留待。親鞫爲之。罪人斗恭。上闕事。分付。仍命退。諸臣以次退出。
정조 9년
乙巳三月三十日二更。上御誠正閣。左承旨入侍時。藥房提調徐有隣。直提學朴祐源。行左承旨徐有防。假注書李敬五。記事官李崑秀尹行任。以次進伏訖。上曰。政官牌去來申飭。政望催促捧入。賤臣承命出傳。還入進伏。上曰。推案催促入之。賤臣承命出還奏曰。大臣禁堂。以罪人斗恭之凶言。不勝驚痛。姑罷推鞫。來詣闕外。請對云矣。上曰。兼春秋出去。問于大臣。詳細知入。金健修承命出問。還奏曰。罪人供辭。一如夏賊之凶言云矣。命少退。諸臣以次退出。
정조 9년
乙巳三月三十日三更。上御誠正閣。時原任大臣禁府堂上承旨閣臣。請對入侍時。領敦寧府事鄭存謙。判中樞府事徐命善李徽之李福源。左議政洪樂性。判義禁金鍾秀。知義禁徐有隣李在簡。同義禁金尙集。行左承旨徐有防。右承旨李亨元。假注書李敬五。記注官金健修。記事官尹行任。直提學朴祐源。待敎李崑秀。以次進伏訖。上曰。半夜求對。未知有何時急事乎。存謙等曰。罪人斗恭。更爲加刑嚴訊。則夏賊凶書中二件事。渠果勸成云。而其所凶言。又是夏賊之所不道。臣等不知臣死之義。頑然至今。忍聞此窮天地亘古今所未聞之凶言。衷情抑塞。不知所以仰達矣。上曰。天地間。豈復有如此變怪乎。誠往牒之所未有矣。予嘗以爲一夏賊之外。復豈有二夏賊爲敎矣。到今思之。誠萬萬凶獰矣。福源曰。此賊與夏賊。同一心腸。自巨濟捉來。蓋爲問其同情之人矣。今渠所供如此。不可不打破窩窟。永祛根柢矣。上曰。觀渠貌狀。似是壯士。豈料今日。復生一夏賊耶。卿等見其氣色。渠果在傍參聞乎。追聞知狀乎。僉曰。其時凶言。渠何能追聞乎。結案之辭。設或得聞。而至於凶書。若不參聞。則何以知之乎。上曰。卿等果親聞其言乎。僉曰。臣等皆聞之。使問郞更問矣。上曰。問郞誰也。對曰。李翼晉矣。此賊今始直招。其所同情之人。不可不究覈矣。上曰。叔姪之間。豈有不知之理。而嫁禍之說。旣發於渠口。今若援引所親。則此豈不難處乎。夏材斗恭。卽一而二。二而一也。其中三字凶言。尤是夏賊之所不道矣。僉曰。此賊旣若是窮凶。斗恒亦無不知之理。及今拿問。宜矣。上曰。卿等沬血之誠雖切。視予自爲之心。猶爲歇後。予豈有一毫掩覆顧藉之意。至於夏賊事。實不欲更提。卿等亦何心。忍聞此不忍聞之說乎。僉曰。此賊叔姪。自生民以來。所未有者。斗恒。以其猶子。豈可獨逭王章乎。斯速正法。斷不可已矣。上曰。減一等爲奴。律如是足。此賊今雖復出。予意已定。決難撓改矣。福源曰。臣等豈不仰認聖意。而今又忍見此窮凶極惡之變。此莫非臣等不忠無狀之罪。而旣聞此凶言之後。豈不欲鋤草去根之道乎。上曰。予則實不欲再聞其說。惟在卿等。諒處之如何耳。卿等若非萬萬時急之事。必不深夜求對。而今忽復聞此至凶極悖之說。良欲無言。僉曰。此賊旣以同一心腸遲晩。則決難一刻容貸於覆載之間。而時夜已深。且承待天明正刑之敎。急急盤問。決不可已矣。上曰。有非常之變怪。必有非常之處分。予非不知。更加按問。而第此事之復提。實不欲聞矣。卿等必欲更問。無乃看作他人事而然耶。夏賊逆變時。尙且耐過。今雖更問。別無動心之事。然渠之前後參聞與否。雖未的知。一室之內。決無不知之理矣。至於他人。豈可臆料其必知乎。福源曰。前後凶賊何限。而猶復究覈。在昔先朝。雖凶如致雲。亦不廢盤問之擧矣。今我殿下。不惟不使窮覈。更下不敢聞之嚴敎。臣等死罪。竊以爲聖敎萬萬過當。臣等之必欲究問者。只盤詰其同情之徒矣。何必更提其不忍聞之凶言乎。上曰。卿等雖以予爲失言。予意則以不問爲得當矣。卿等若更問其凶言。則實爲負予矣。在簡曰。其在重獄體之道。此賊不可不嚴問。俄者下敎。伏望還收焉。上曰。此與傳敎有異。豈可反汗乎。僉曰。罪人或有徑斃之慮。不待時擧行之意敢啓矣。上曰。福榮已捧結案乎。樂性曰。俄已★服臣等此★後。當直捧結案。依判付擧行矣。上曰。夜將晨矣。卿等退去。斯速盤問。今日內收殺宜矣。仍命退。諸臣以次退出。
정조 9년
行都承旨李致中坐。行左承旨徐有防坐。行右承旨李漢豐坐直。左副承旨李亨元坐。右副承旨趙興鎭坐直。同副承旨李謙煥坐。注書朴能源仕一員未差。假注書李敬五仕直。事變假注書洪義浩仕。
정조 9년
藥房提調徐有隣。副提調李致中啓曰。親臨訊囚。侵宵還內。伏未審夜間。聖體。若何。今日臣等率諸御醫。趁早入診。詳察聖候。爲宜。王大妃殿氣候。何如。惠慶宮氣候。何如。臣等不任區區伏慮。敢來問安。竝此仰稟。答曰。知道。慈殿慈宮氣候一樣。卿等不必入侍矣。
정조 9년
王大妃殿惠慶宮中宮殿世子宮口傳問安。答曰。知道。
정조 9년
傳于李亨元曰。左承旨入侍。
정조 9년
以問事郞廳趙弘鎭申耆兪漢敬金啓洛李翼晉趙濟魯曺允大徐美修拿處傳旨。傳于李漢豐曰。分揀。
정조 9년
以禁府都事鄭東輔拿處傳旨。傳于李亨元曰。分揀。
정조 9년
傳于李致中曰。京兆多有急時擧行事。判尹前望單子入之。待下批牌招察任。
정조 9년
漢城判尹前望單子入之。徐浩修落點。
정조 9년
傳于趙興鎭曰。承旨入侍。
정조 9년
傳于李漢豐曰。坐直承旨入侍。
정조 9년
徐有防。以禮曹言啓曰。今番凶逆。亘古所無之變。幸賴乾道昭昭。陟降垂佑。窮凶諸賊。次第伏法。此實國家莫大之慶。告宗廟永寧殿社稷景慕宮後。京外進箋頒敎陳賀等節。不容少緩。卽爲擇日擧行。何如。傳曰。允。
정조 9년
趙興鎭。以禮曹言啓曰。今此討逆後頒敎陳賀事。已爲啓下矣。大殿王大妃殿惠慶宮中宮殿方物物膳。一依別陳賀時例。當爲封進。而陳賀正日。勢所未及。隨後措備封進。旣有前例。依此急速擧行之意。分付諸道及兩都。何如。傳曰。允。外方則只進箋文。方物物膳則置之。
정조 9년
趙興鎭。以禮曹言啓曰。今此討逆後。告廟社景慕宮。頒敎陳賀等節。擇日擧行事。草記。允下矣。告廟社景慕宮。頒敎吉日。令日官推擇。則今四月十一日辰時爲吉云。同日曉頭。先行告祭於宗廟永寧殿社稷景慕宮。而頒敎事。知委擧行。何如。傳曰。允。頒敎則以權停例磨鍊。可也。
정조 9년
李亨元。以訓鍊都監言啓曰。本局哨官鄭世柱受由在外。身病甚重。有難行公。改差。何如。傳曰。允。
정조 9년
李漢豐。以義禁府言啓曰。窮凶極惡。萬剮猶輕。大逆不道罪人斗恭。旣已承服正刑。其父母妻妾子女祖孫兄弟姊姝。子之妻妾。伯叔父兄弟之子。年歲姓名。存沒居住。令漢城府考出帳籍。亦爲分付五部及各該道。應坐諸人。一一査出。成冊牒報後。依律擧行。而籍沒家産。破家瀦澤。降邑號罷守令等事。各該司奉承傳擧行。何如。傳曰。允。
정조 9년
李漢豐。以刑曹言啓曰。鞫事旣已收殺。洪益榮放送事。命下矣。益榮本以凶逆餘孽。今番鞫囚之招。名又緊出。與瑮海諸賊。爛熳往復之狀。昭不可掩。固宜嚴訊得情。夬施當律。而今於諸囚酌處之際。有此特放之命。移送王府之請。雖未卽蒙允。姑從末勘。自臣曹嚴刑遠配。斷不可已。何可因鞫事之收殺。遽然白放乎。揆以獄體。終涉失刑。聖敎之下。不得擧行之意。惶恐敢啓。傳曰。知道。旣與福榮判異。依初下敎擧行。可也。
정조 9년
李漢豐。以刑曹言啓曰。卽接捕廳移文。則罪人金興民梁德彦。定配罪人朴一金。畿沿爲奴罪人梁達洙。過齋後嚴刑一次定配事。因傳敎移送矣。罪人金興民咸鏡道茂山府。罪人梁德彦鍾城府。定配罪人朴一金京畿通津府爲奴定配。竝卽押送。罪人梁達洙咸鏡道鏡源府定配所。而姑爲牢囚。過齋後。各別嚴刑一次。押送之意。敢啓。傳曰。知道。
정조 9년
大司憲洪檢。大司諫朴天行。執義李思祚。司諫姜。掌令沈興永朴長卨。持平李永穆鄭觀輝。獻納李勉兢。正言李彦祜柳畊等箚曰。伏以。亂逆何代無之。而豈有如瑮賊之窮凶極惡者哉。噫嘻。痛矣。夏賊卽開闢以來所未有之逆也。苟有一毫髣髴疑似於夏賊之心腸者。則千剮萬戮。劓殄無遺。猶不足以盡其罪。今此瑮賊。乃以公私之分。危言危行等說。肆然發之於酬酢之際。究厥情狀。亦一夏賊。況且往復書札。凶言叵測。締結諸道。指日擧事。憯謀逆節。萃渠一身。無所不至。則爲今日臣子者。雖於卽地手磔口臠。尙未足以洩其萬一之憤。噫。有非常之逆。必施非常之法。此賊之與夏賊無異同。卽國人之所共知。則治夏賊之律。不施於此賊。而更於何施之哉。循例孥戮。太涉歇後。隨坐減等。尤非可論。臣等謂其父追奪。同産支屬置法等節。一依适雲例擧行。斷不可已。取進止。答曰。省箚具悉。悉諭避啓之批矣。
정조 9년
左議政洪樂性箚曰。伏以。惟天惟祖宗。眷佑我宗祊。天網不疎而群醜伏辜。王法亟行而輿憤少洩。妖腰亂領。不日殄殲。凶藪逆窟。次第廓掃。臣民慶忭。曷有其極。噫嘻。痛矣。從古亂逆之作何限。而豈有如今番諸賊之窮凶極惡者哉。瑮衡洋福。表裏糾結。潛聚失志之徒。顯肆稱亂之謀。合力起屋。先占深谷。則巢窟之勢已成。假符托呪。輒稱異人。則誑惑之謀漸滋。積峙財貨而密布京外。募納將卒而預定部署。先搖南土之民心。遙結北關之劇賊。以至於三道和應之迹。季春擧事之期。箇箇畢露於諸賊之招。則駭機急變。迫在朝夕。恩之及此。心寒骨顫。何幸前縣令金履容。忠憤慷慨。拚死奔告。燃眉之危。賴以鎭安。伏莽之寇。劃卽鋤除。論其功績。在古亦罕。至若斗恭之凶言逆節。實爲今日臣子之不忍聞不忍言者也。渠以夏賊之姪。尙今戴頭於地上者。已是失刑之大者。而當府獄就囚之日。酬酢之說。丁寧於河成。逮鞫庭訊問之時。詬罵之凶。百倍於雲海。叔姪同情。如印一板。噫。一夏賊之出。實是有天地有載籍以來所未聞之變。則豈料今日。忍見此二夏賊哉。此莫非鯨鯢之誅。失之太寬。梟獍之種。去益凶憯故也。凡在橫目之列者。驚心痛骨。不能卽地剮臠。則肆市之典。破瀦之律。亦何能少伸萬一之憤乎。後先兩逆。實則共貫。凡其排布之凶謀。公私之悖說。今旣昭著於鞫案。頒示於中外。則當其未發覺之時。事機之危怖。何如。宗社之憂虞。何如。而重臣金鍾秀。始聞金鍾健之所告。旣因訓將而轉稟。旋爲求對之行。而履容上變之言。同時竝入於重臣之耳。於此亦可見重臣之平日樹立名義。有足孚感於人。而及其前席仰奏。鞫坐旋設。終始按獄。多方鉤覈。畢竟罪人斯得。天討亟擧。此固王靈之所曁。亦見乾道之孔昭。而若其先事弛亂之策。轉危卽安之功。儘皆有不可泯沒者也。訓將具善復。以國家倚毗之元戎。當重臣密報之初。旣著敷奏贊劃之功。迨諸賊逮捕之際。尤多參覈閱實之績。休戚與同之義。藜藿不採之威。有所不可掩者矣。噫。有功者賞。國家之常憲。今番諸臣事實。是廷臣所共覩。輿誦所同然。其在酬褒之道。合行旂常之典。而事體至重。雖不敢遽爾陳請。金履容之以微末蔭官。首發逆謀。辦此偉績。特施別般超擢。有不容少緩。念彼兩重臣之竭誠效忠。固知出於公耳國耳。而在朝家懋功之道。亦宜有奬褒之擧。伏願聖明。亟加睿念。遄降成命。以副群情焉。取進止。答曰。省箚具悉卿懇。箚辭。後日登對時。覆奏。宜矣。仍傳曰。此批答。遣史官傳諭于左議政。
정조 9년
戶曹判書趙㻐疏曰。伏以。臣罪積違逋。跡涉慢蹇。而乃蒙聖慈。不加譴罰。屢下飭敎。惶感之極。不遑他恤。纔已祗謝恩命。義分雖伸。而放倒則極矣。反顧初心。固已怵惕不安。而及夫冒登筵席。則恩諭鄭重。殆若慈父之詔迷子。德音所被。中心如醉。天威所臨。神精隕越。遂致衷情掩抑。言語荒錯。終不能感動聖心。莫非臣誠意淺薄之故也。退歸私次。終夜繞壁。惟有自訟自憚而已。卽伏聞天討纔訖。鞫坐已撤。滓穢之蹤。不敢仍淹京裏。今方逬出城外。而猶復徊徨遲留。不能遽尋鄕路者。亶出於感激恩敎。不忍孤負之意。第臣所帶之職。竊有所萬萬惶蹙者。度支劇務。固不可一刻瘝癈。而緣臣虛縻。曠日抛棄。此爲莫大之罪。抑又念京兆尹大宗伯。何等重任。而臣旣牢辭不就。今乃貪戀厚祿。蹲據於見職。則實有辭貧居富之嫌。而將不免鄙夫之誚矣。頃年兵判之特授也。臣進而膺命。退而引義。凡係公事。一不擧行。重譴是俟。天鑑所燭。鞶褫之恩。不日而下。此誠大聖人體諒之政。而臣之所守。亦匹夫咫尺之義也。殿下旣許之於前。則豈必靳持於後。臣旣全之於始。則寧欲壞之於終乎。前疏所陳自廢之願。雖或未蒙曲賜允許。至於不敢當不近似之職名。決不可因仍冒居。伏乞聖明。俯垂哀憐。卽許鐫遞。以安微分。千萬幸甚。臣無任屛營祈懇之至。答曰。省疏具悉。旣聞筵敎。勿辭行公。
정조 9년
大司憲洪檢。大司諫朴天行。執義李思祚。司諫姜。掌令沈興永朴長卨。持平李永穆鄭觀輝。獻納李勉兢。校理趙弘鎭申耆。副校理嚴思憲。正言李彦祜柳畊。修撰安策成種仁。副修撰金履鏞兪漢敬啓曰。鄭致達妻之凶逆。前後聲討。已盡其千妖萬惡之罪。凡在血氣之倫者。莫不切齒痛心。噫。危逼聖躬。沮遏大策。厚獜之凶謀。而窩窟則此賊也。推戴逆禶。謀危宗社。範能之逆節。而根柢則此賊也。此豈容一日假息於覆載之間哉。三司之論。已及多年。轉而爲合辭之啓。合辭之啓。又閱幾年。而轉而爲伏閤之爭。當日處分。迺止於近島黜置。揆以邦憲。已爲失刑之大者。豈意向者。遽有出陸之命。不審殿下。何爲此萬萬過擧也。噫嘻。此賊之有萬戮難赦之罪者。殿下之所嘗洞燭者也。無一分可恕之端者。殿下之亦嘗俯諭者也。國無法則已。如其不然。則夫安有謀危宗社之如此賊。而使其首領之得保也。危逼聖躬之如此賊。而有此內地之移置也。當初殿下之不忍置法。姑從此律者。不過曰恐傷先王之德也。欲體先王之心也。此則有大不然者。先大王之於渠。止慈至愛之德。如傷若保之恩。是固大聖人人倫之至耳。渠若有一半分人心。則固當謙恭謹畏。奉承聖意。而獨奈狼性難馴。虺毒潛肆。謀逼先王之儲嗣。幾危先王之宗社。而幸賴先大王日月之明。終不爲此賊之所熒惑。赫然明斷。丕建大策。以奠我宗祊於億萬年磐石之固。此先大王之宏謨英烈。卓越百王。昭垂萬歲者也。惟其梟獍之凶。鬼蜮之情。不及彰著於在宥之日。未克斷恩而正法也。今若以先王慈愛之恩。貸此賊罔赦之罪。則非所以明先王之德。而體先王之心也。管叔致辟。何累於文王之盛德。而恩不掩義。所以爲周公之達孝也。以殿下之聖學高明。見理甚精。而何不劈破此義理之關。明正其亂逆之罪乎。夫朝廷命令之不由於喉院。罪謫去來之不關於王府。其爲後弊。有不可勝言。實非所望於聖明之時。而此亦猶屬餘事。妖凶如鄭妻。憯毒如鄭妻。而遽使移置於京師至近之處。巢穴得肆之地。喙息自如。防守不嚴。且以目下揆賊事觀之。凶招中所謂救貧議婚等說。又是妖賊之一大罪案。其糾結凶徒。煽動亂民之狀。昭不可掩。而其中罔測之凶言。亦有脈絡之相關者。此而置之。則又不知幾箇凶賊。接迹而起。藉爲淵藪。宗社之憂。容有其極。蓋其妖肚逆腸。愈往愈甚。初旣爲謀逆之巨魁。而王法不行。今又爲煽亂之窩窟。而近畿尙置。思之及此。不覺懍然。其不可一刻容貸也。決矣。請黜置罪人鄭致達妻。亟令王府。快正典刑。以洩神人之憤。噫嘻。痛矣。從古亂逆何限。而窮凶極惡。豈有如德相者哉。蝨附權奸。奴聽指使。與國榮所綢繆者。唯大計之沮遏也。與國榮所謀議者。唯國脈之潛圖也。四字凶言。已是振古所無之大逆。而到今眞贓盡爲發露。逆節尤極凶慘。筵席不道之奏辭。草本罔測之疏語。實爲澤白泓諸賊之根柢。而末乃與仁京輩一種凶逆。聲氣相通。徒黨寔繁。或推爲大將。或署爲先鋒。至於謀聚徒衆。掠邑犯都。若非天佑宗祊。罪人斯得。滔天之禍。可勝言哉。德相乃以澤泓之罪首。又爲仁京之賊魁。雖千剮萬斫。不足以洩輿憤。而拿囚閱月。一未訊問。曾不得加一杖損一毛。使之徑斃於獄中。古今天下。寧有是哉。追律雖有禁條。而此賊則前後不道之言。皆出於渠口。諸賊承款之招。無非德相之結案。孥戮籍産之律。不施於此賊。其可曰國有三尺乎。請物故罪人德相。亟施孥籍之典。噫嘻。痛矣。龜柱窮天極地之罪。可勝誅哉。其三大罪案。俱是人臣之極罪。有一於此。固不容於覆載之間。況兼此數者。而其他負犯情節之萬萬叵測者。又不可以一二數乎。禍萌潛滋而龜賊爲其胚胎。亂逆層生而龜賊爲其根柢。一日不誅。遺一日之患。二日不誅。有二日之憂。此實國人之所共憤。王章之所必加。而九年海島。喙息自如。三司論啓。兪音久靳。君綱之姑息。國威之屑越。已無餘地。不意陸地移配之命。遽下霈澤旁流之時。乍允之臺啓。徒成文具。難貰之極惡。漸就惟輕。噫。八議之法。豈可施於劇逆。三尺之律。豈可屈於私恩耶。群下之力爭。凡幾日矣。成命還收。尙復邈然。論以國法。誠極痛心。請還寢黑山島圍籬安置罪人龜柱羅州牧定配之命。仍令王府。設鞫嚴問。夬正王法。答三司曰。不允。
정조 9년
大司憲洪檢。大司諫朴天行。執義李思祚。司諫姜。掌令沈興永朴長卨。持平李永穆鄭觀輝。獻納李勉兢。正言李彦祜柳畊啓曰。澤遂爛熳同參於啓能凶慘不道之謀。而只誅其身。王章已失。輿憤未洩。其陰凶情節。其弟萬無不知之理。又況會遂之罪惡。與澤遂一而二。二而一者也。而忍杖不服。遽有酌處之命。有乖獄體。請養遂獻遂。竝令王府。設鞫嚴問。還寢會遂絶島定配之命。仍令王府。設鞫得情。李觀源。以啓能之壻。兼有師生之義。啓能凶慘不道之謀。決無不知之理。而以蒙騃爲敎。遽然酌處。有乖獄體。請還寢李觀源定配之命。更令王府。設鞫得情。噫嘻。痛矣。以能賊萬古所無之逆魁。不卽正法。徑先致斃。輿情莫不痛惋。此豈可以尋常物故。置而不論哉。論其平日罪犯。則陰樹逆種。密倡凶論。慫慂恒簡。爲渠羽翼。糾結厚獜。自作窩主。待國洞執命之日。擬占台府。當李潭秉銓之時。把弄朝權。且以醴酒之說。大北之論。肆然脅持。百計嘗試。倡爲追崇之說。恐動儕流。沮遏代聽之逆。皆其部曲。則亂本凶圖。甚於耇輝師興。究其情節。已是萬戮猶輕。而及夫賊吉之招出後。凶言逆情。尤益綻露無餘矣。噫。癸亥反正之說。太甲桐宮之言。推戴逆禶之謀。某也爲大將。某也爲吏判。某也爲閫帥等說。爛熳於前後諸賊之供。而妖任埋凶之計。究其本則能賊也。逆範懷刃之凶。究其本則能賊也。特以凶頑之故。忍杖徑斃。王章未伸。擧國同憤。今以渠之招辭觀之。雖優爲謀逆。以不少之人。何可遽然承服。又以爲如欲殺之。則速出斬之等語。肆然發惡。而且太甲桐宮之說。果與諸賊。一席酬酢於展開書傳講其文義云者。與相吉澤遂之招。若合符契。卽此一節。乃渠之結案。旣已遲晩後物故。則不可以未及結案置之。請遲晩後物故罪人啓能。亟施孥籍之典。啓能趾海等諸賊窮凶極惡。自有天地以來所未有者。而限以國法。賊能未施孥戮。賊趾兄弟。猶貸其凶種之稚少者。梟種稍長。安知不更肆獍惡。如範吉等所爲者耶。法令有限。而事變無窮。常事守法。處變貴權。從古聖賢。不能無義起者。所以善處變於法外之意。得其時中之權也。今殿下以自我防之。自我啓之。爲持難之端。其防也。固是守法之常也。其啓也。豈非處變之權。而一向膠守。不卽處分。則豈不有欠於懲亂逆防後患之大經大法耶。請令王府。一依古典。趾賊等凶種之年未滿者。待其稍長。卽施邦刑。俾絶凶逆易種養禍之患。煥億之罪。可勝誅哉。性旣妖邪。行且陰譎。勢之所使。甘心附賊。利之所在。不憚賣叔。手勢倏忽。設施陰巧。或有議論之相通。則甘爲紹介於國榮。或有謀計之排布。則一聽國榮之指揮。當國榮沮遏大計之日。四字凶言之疏。受之於國榮者。煥億是已。傳之於德相者。煥億是已。論其負犯。實有浮於德相。而況其疏草。初本下語。尤極凶慘。有倍於四字者乎。及其罪惡彰露之日。敢生漫漶彌縫之計。註釋四字。誑惑群心。勸其疏擧之說。旣發於湖獄諸囚之招。海西群不逞之輩。又從而響應。轉相煽動。爲其漸染。以至前日澤白。今日仁京之窮凶劇逆。而腸肚相連。脈絡相貫。若論其根柢窩窟。一則煥億。二則煥億。昨日嚴訊之下。柢賴不服者。究厥情狀。萬萬巧惡。不可不嚴加刑訊。一一取服。而半日平問之餘。反下酌處之命。揆以獄體。寧有是理。請亟寢煥億島配之命。仍令王府。加刑得情。夬施王章。噫嘻。痛矣。從古亂逆何限。而豈有如今番夏賊之窮凶極惡者哉。語其凶言。則雲海之所不道。論其逆節。則賊鏡之所不爲。見者骨寒。聞者膽掉。實是窮天地亘古今所未聞所未見者也。此豈渠一人之所作爲。一時之所做出。和同之類。必有其人。黨輿之討。不容少忽。而旣搜之文書。竝皆付丙。未露之端緖。全不究覈。獄體疎虞。寧不寒心。到今追究之道。惟在於親屬奴傔之及時訊鞫。而章疏之請。俱未蒙允。治逆之律。不當如是。請亟令王府。夏賊之親屬奴傔。嚴加鞫問。噫嘻。痛矣。亂臣賊子。從古何限。而豈有如夏賊之窮天地亘萬古所未有所未聞之劇逆大變哉。思之膽掉。言之髮豎。環東土含生之倫。莫不沬血飮泣。有食肉寢皮之願。凡爲此賊之支屬者。若使一日留置於天壤之間。則今日廷臣。尙可謂有人理臣分乎。只緣臣等不忠無狀。懲討後時。應行适雲之例。尙且得請於半年之後者。其於復讎討賊之義。自顧慙恧。無以抗顔於人世。而尙幸成命之下。少洩神人之憤。及伏見傳敎之下該府者。有夏賊子女囚禁待年。斗恒爲奴之命。臣等驚惶抑鬱。寧欲溘然。夫緣坐之出繼減等。逆種之待年殄滅。乃指尋常治逆之律文也。今此夏賊。卽是開闢以來所無之逆。其於适璉獜亮之稱兵。鏡虎雲海之凶言。不啻百倍。則古今天下。安有以此賊子女。而有待年與否之可論哉。且斗恒之律。當爲處絞。而止於爲奴。將使此賊之子若姪。偃息地上。忍使臣等共戴一天。不但臣等之痛惋憤鬱。求死不得。應行之典。一日二日。漸至稽緩。揆以王章。天討亦豈不萬萬太寬哉。請亟寢夏賊子女待年用法之命。英才斗恒。更令王府。設鞫得情。快正典刑。少洩一國臣民之憤。物故罪人衡。卽今番鞫獄之肯䋜也。諸賊之根柢也。內以締結癈枳之徒。外而交通妖誕之輩。聚萬財而營巢窟於河東者瑮福。而主張則衡賊也。連三道而定期日於暮春者洋海。而階梯則衡賊也。行凶節次。一一承款。而未及正法。遽爾徑斃。神人之憤。容有極哉。窮凶如此賊。極惡如此賊。則決不可以常例處斷。況且許多逆節。旣皆無辭自服。則便一結案。請物故罪人衡。亟命王府。施以孥籍之典。大逆不道罪人烱采。以遐土凶獰之類。挾左道妖邪之術。專事煽動誑惑。或稱大將元帥。暗自排布而醞釀有素。托以夢讖而凶言叵測。腸肚則相連於瑮衡洋福等諸賊。約束則至發於年月日期之凶書。情節旣露。結案已捧。則不可以梟示正刑之律名稍異。有所低昂也。決矣。且況可據已例。不啻斑斑。則今於此賊。獨不施大逆之律乎。請梟示罪人烱采。亟命王府。夬施孥戮之典。答兩司曰。不允。
정조 9년
掌令朴長卨啓曰。妖宦壽賢之締結一種嗜利之凶徒。爛熳和通之狀。渠旣明白納招。則豈可一日容貸於覆載之間乎。今此酌處之命。雖出好生之德意。而三尺至嚴。不可島縣爲奴而止。請大靜縣爲奴罪人金壽賢。依律處斷。爲奴罪人河翼龍金重得等。敢以罔測之說。做作眞諺之書。暗投宮禁之中。欲售危逼之計。究其所爲。萬萬窮凶。決不可一刻容貸於覆載之間。請興陽縣爲奴罪人河翼龍。珍島郡移配爲奴罪人金重得。亟令王府。設鞫得情。夬正王法。聖中之罪。可勝誅哉。包藏禍心。主張凶論。敢托不敢言之地。倡出不忍聞之說。作爲窩主。慫慂徒黨。故徐有臣朴宗甲李義駿輩。從而和之。交口讚引。噫嘻。痛矣。先大王朝十三年不着帽。而始仕於殿下。欲展蘊抱之說。尤極萬萬凶慘。且莫重義理。倚托怪鬼輩。欲售疑亂之計者。究厥心腸。與德師載翰。一串貫來者也。不仕於先大王朝者。卽先大王之逆臣。先大王之逆臣。卽殿下之逆臣。豈可一刻容息於覆載之間。而居謫以來。小不畏縮。乃敢聚會學徒。通接官隷。至登繡啓。大臣筵白。雖卽移配絶島。而經年爭執。尙逭王章。窮凶之節。無以嚴覈。亂賊之徒。無所懲畏。請大靜縣定配罪人聖中。亟令王府。設鞫嚴問。期於得情。夬正王法。瑩中之附麗凶逆。擧世共知。而乙未冬相臣一疏。實關宗社大計。則伊時禍機。迫在呼吸。而瑩中身爲憲長。敢以未詳知深文等說。顧護凶賊。欲售包藏之心。幸賴先大王日月之明。燭其情狀。至以能猾爲敎。則捨命樂禍之凶。已著於當日而無餘矣。顯忠之典。旣施於其時承宣。則護逆之律。不可以荐棘而止。請薪智島荐棘罪人瑩中。設鞫嚴問。夬施當律。噫。國榮之罪。可勝誅哉。聖上之倚毗。何如。恩造。何如。而乃敢貪天爲己。恃功自恣。彌天之罪。難貰之惡。實不勝指屈而枚擧也。威福在手。權傾人主。淵膝惟意。鉗制朝紳。八方爭輸貨賄。百官多出門下。上以累聖上則哲之明。下以亂一初淸明之治。擧國臣民。莫不扼腕切齒。而此在渠。猶屬細故耳。噫。宗社大計。莫急於廣儲嗣一事。則爲今日臣子者。其孰無憂歎顒望之心。而惟彼國榮。敢以顔面勢力等語。肆然於章奏之間。又以此事不可再擧之說。咆喝於公座之中。略無顧忌。眩亂聽聞。暗地排布。惟恐陰謀之不售。藉重儒名。至有凶疏之製給。其所以沮遏大計。陰蓄異圖者。究厥心腸。萬萬凶慝。肆市之典。未足以洩神人之憤。而顯戮未加。陰誅先及。臥死牖下。王章未伸。古今天下。寧有是理耶。揆以邦憲。決不可以物故。置而不論。請物故罪人國榮。亟施孥籍之典。煥九卽一戴頭之逆孼。以德相爲叔。以煥億爲弟。凶頑之性。自來伎倆。妖譎之習。爲世指目。一自今番諸獄之出。貞采之逆節絡脈。咸湊於渠身。德相之凶言註釋。莫諱於訊庭。窮凶情節。綻露無餘。而惟我聖上。過推好生之德。姑置島配之典。渠於生出獄門之後。若有一分嚴畏之心。固當捧頭趲程之不暇。而乃反符同羅卒。遲回中路。交通書札。求覓衣服。甚至於咆喝邑吏。雇人使喚。迃路作行。唯意所欲。噫嘻。痛矣。從古鞫囚何限。而豈有若此賊之放恣獰頑。全無忌憚者乎。以此推之。則渠之平日梟腸狼性。眼無國法之狀。尤自難掩。此而置之。則亂賊益復跳踉。凶徒將無懲畏。窮覈鋤治。不容少緩。而拿來拘囚。尙未一問。遽有酌處之命。雖因臺啓。不卽發配。而其窮凶情節。決不可仍因不問。請捕廳罪人煥九。亟令王府。嚴加鞫問。夬正典刑。李魯春之罪。可勝誅哉。當夏賊居銓之日。挺身出氣。扶護汲引。惟恐見枳者。卽一尹得孚。則一自夏賊逆變之後。苟有一分秉彝之心者。纔說尹得孚三字。固當懍然驚心。深惡痛絶之不暇。而噫。彼魯春。抑何心腸。技疏附麗。極意營護。營護之不足。至於奬翊。又從以掇拾夏賊之話頭。要作化身之左契。網打之圖。立幟之計。究其旨意。萬萬叵測。卽其現發之跡。已難免於黨與之誅。則渠之鬼蜮之狀。反覆之態。猶是薄物細故。自此以後。世道乖亂。義理晦塞。誠恐難言之憂。迫在朝夕。思之及此。不覺心寒。雖然此豈一魯春所自辦哉。實由於近日以來。隄防漸弛。人心陷溺。乘機跳踉。寔繁有徒。慫慂指使。必有其人。苟欲鋤治其根本。打破其窩窟。則惟有嚴覈魯春。得其眞贓。以爲明正典刑。遏絶亂萌之圖。而不意究覈之前。遽有酌處之命。此固出於我聖上不治而治。欲竝生哉之至仁盛意。而有義理然後有國家。有國家然後有搢紳。今以搢紳之墊溺爲憂。而曲加涵貸於情狀已綻之魯春。使醜類凶徒。無所懲畏。則將不知復出幾箇魯春。寧不大加懼哉。金吾執法之請。實出共公之論。而未蒙允從。群情愈鬱。不意向者保放之命。遽出於特軫瘐斃之意。繼以有促令發配之音。噫嘻。此何事也。此何擧也。負犯何等至重。關係何等不輕。而未及窮覈。遽爾酌處。揆以邦憲。寧有是哉。請亟寢李魯春島配之命。仍令王府。還囚南間。設鞫嚴問。期於得情。尹得孚之右袒凶逆。背馳國是。其所負犯。本自難貰。夏賊居銓之日。挺身極力。必欲角勝公議。通擬淸塗者。專在於得孚。則其平日言議之綢繆。氣機之關通。推此可知。及其復除臺職。投進一疏。傳襲夏賊之口氣。擠陷國邊之諸臣。設心遣辭。昭不可掩。及夫夏賊爲萬古所無之劇賊。則黨與之誅。宜先得孚。而天網太恢。王章久屈。輿情愈激。以至李魯春事出。則不惟不爲斥絶。乃敢肆然營護。極意奬詡。旨意語脈。如印一本。其跳踉無忌。胡至於此。此而置之。義理晦塞。禍源未杜。難言之慮。不知至於何境。請尹得孚嚴鞫得情。李光殷。以凶逆福榮之切姻。福榮之出入京洛也。以光殷家深僻之故。與衡賊欲有綢繆。則必於其家。光殷卽其接主人。而凶謀逆節。萬無不知之理。況且渠名。累出福賊之招。揆以獄體。決不可置而不問。請李光殷設鞫嚴問。期於得情。依律處斷。答府曰。不允。
정조 9년
正言柳畊啓曰。大靜縣爲奴罪人金壽賢。以幺麽宦寺。交結士夫。終爲凶賊之根柢。而況其窮凶極惡之語。敢欲潛售亂逆之心。究厥罪惡。萬戮猶輕。情節未盡究覈。輿情莫不憤惋。請大靜縣爲奴罪人金壽賢。更令王府。設鞫嚴問。依律處斷。爲奴罪人河翼龍金重得等。做出叵測之說。作爲眞諺之書。潛投深嚴之地。欲售危逼之計。究厥情狀。亘古所無。決不可一刻容貸於覆載之間。請爲奴罪人河翼龍金重得。亟命王府。設鞫得情。快正王法。噫嘻。痛矣。聖中之罪。可勝誅哉。倡邪說而作爲窩主。結凶徒而交相吹噓。暗地綢繆。設計妖凶。至於先大王朝。十三年不着帽。而始仕於殿下。欲展蘊抱之說。尤極萬萬凶慘。究厥心腸。實與德師載翰輩。一串貫來者也。情迹旣露。負犯至重。決不可一刻容貸。而況渠居謫以來。不思畏縮。乃敢聚會學徒。通接官隷。至登繡啓。大臣筵白。雖卽移配絶島。而久逭王章。輿情益激。請大靜縣定配罪人聖中。亟令王府。設鞫嚴問。期於得情。快正王法。罪人克觀克泰。以妖任之同氣。凶謀逆節。爛熳同參。而嚴訊之下。抵賴不服。未克究覈。只施應坐之律。定配罪人萬赫。以逆能之私人。往來逆澤。綢繆情節。綻露無餘。而未及承款。遽有酌處之命。王章未伸。輿情莫泄。請金甲島爲奴罪人克觀。古今島爲奴罪人克泰。泗川縣定配罪人萬赫。更令王府。嚴鞫得情。夬正王法。恒烈善海。何等凶逆。而其兄弟子姪。晏然在家。無異平人。治逆不嚴。防患太疎。厚謙逆節。萬古所無。而時謙等。以逆厚之同産。偃處近郊。尙未施當律。輿情憂憤。去而益甚。請恒善支屬。亟命散配。時謙兄弟。竝投絶島。以嚴隄防。乙未冬相臣之疏。實關宗社之大計。凡有血氣者。孰不知出於忠赤。而身爲憲長。顧護凶逆。敢以深文等說。欲售包藏之心。幸賴至明之天。得無不測之危。而至今思之。心骨俱寒。論其負犯。附麗凶黨。猶屬細故。豈可以荐棘而止哉。請荐棘罪人瑩中。亟令王府。設鞫嚴問。快施當律。噫嘻。痛矣。朴宗集之罪。可勝誅哉。渠以乙未罷榜中人。緣於憑覈之無路。尙稽邦憲之亟加。而至於擅刪日記。漫漶義理。其跡至妖。其計叵測。科事之外。不可不一問。請巨濟府絶島安置罪人朴宗集。亟令王府。拿鞫得情。施以當律。逆賊尙魯。卽是千萬古所未有之劇賊。而孥戮之典。旣施旋寢。噫。此賊之未伏王章。徑自隕斃。已極神人之憤矣。假使此賊。頑然尙在。則千剮萬斫。不足以懲其罪。孥之戮之。在法當然。凡係祖宗朝。金科玉條。猶或隨時變通。則今此追孥之禁。自近年斷然定行。守之太固。致使應行之律。不得施於此賊。萬有一日後惡逆之如尙魯窮凶者。抵賴不服。頑忍徑斃。則孥戮之法。其將不施乎。罪在罔赦。事關後弊。請逆賊尙魯。亟施孥戮之典。噫。以國榮之亘萬古所無之窮凶劇逆。而得保首領。臥斃牖下。朝廷之刑政紊矣。國人之憤菀深矣。古今天下。寧有是耶。噫嘻。痛矣。國榮貪天爲己之罪。恃寵自恣之惡。屈指而不可枚擧。罄竹而難以盡書。四載之間。世道陷溺。人心醉狂。皆不出國榮之一圈套。及渠黜退之後。公車沓臻之言。聲罪無餘。而最是沮遏大計一事。卽千古權奸所未有之凶謀逆節。而至若手製凶疏。頤使德相爲表裏和應之計者。雖千刳萬剚。未足以正其罪之萬一。且渠告退之日。其所引洛誥首章一句語。卽不道之亂言。劇逆之斷案。惟此一言。乃是千古所無之凶逆也。以凶卓之罪。只施放還之律。以逆敦之惡。尙稽跪斬之典。如此而王法何以行乎。亂逆何以懼乎。到今輿憤之少洩者。惟在於亟施大逆之律。而徒緣其身之徑斃。未擧應行之極律。然則耇輝何以有追施之律。尙能何以有追施之請乎。如此亘古亘今極凶極惡之逆。決不可以常例論。請物故罪人國榮。亟施孥籍之典。夢獜卽逆澤之食主人也。澤徵之陰謀凶計。夢獜無不與知。而至於今番凶疏。受其立草。字字呼寫。見其中旨意之凶慘。爲澤徵慮之。而酬酢之言。極其陰祕。及夫就鞫之時。最中叔姪與澤徵綢繆之狀。雖發其端。半吐半呑。終不直告。致使逆獄肯䋜。不得明覈。而遽然酌處。崔鍾岳卽有白之女壻也。其人極爲陰譎。其供亦甚閃忽。袖凶疏而質問於金養淳。看朝紙而論難於鄭聖休。且於構進凶疏之日。倩人繕寫。借隷投呈。爲有白效力者。靡不用極。其與聞凶疏爛熳相議之跡。昭不可掩。而敢生粧撰之計。欲免同情之律。嚴覈得實。有不可緩。而遽然酌處。鄭聖休卽有喆之妻娚也。以切姻之故。與有白親密。採取僻聞。倡和凶論。而激動有白之說。已發於鍾岳之招。且其共看朝紙。迭言不敢言之事。及其對質之時。語多見屈。跡甚可疑。而特以年老之故。未及究竟。遽命白放。今此三囚之干連於逆獄者。非比尋常。而纔經平問。同時酌決。王法太寬。輿情益鬱。請爲奴罪人夢獜。定配罪人崔鍾岳。放送罪人鄭聖休。亟令王府。更爲設鞫。期於得情。各施當律。樂彬本以妖慝之物。加以凶悖之行。目不識丁而濫竊科第。慾心充壑而猥叨藩寄。以賊榮爲姪而藉其餘焰。以凶純爲兄而濟以同惡。其貪饕不法。兜攬威權之罪。在渠猶屬薄物細故。而至於沮遏大策。卽渠家叔姪通天之大罪。暗地綢繆。公肆沮戲者。論其情跡。厥罪惟均。而榮旣先斃。情節未究。則今此究覈之道。惟在樂彬。況於澤白兩逆情節盡露之後。拔根治本之道。尤不容少緩。而且以今番獄事言之。八字凶言之往復。至出於鞫庭訊囚之時。則身在罪謫。潛懷異志。交通凶徒之狀。昭不可掩。請荐棘罪人樂彬。亟令王府設鞫。一竝究覈。明正典刑。噫嘻。痛矣。煥程煥周煥九。卽劇逆德相之子若姪也。以德相之窮凶極惡。爲諸賊之窩窟根柢。而不加一次之刑。不捧一字之供。終至徑斃於囹圄。其盤問究覈之道。惟在於煥程煥周。而今乃一不嚴訊。遽然酌配。揆以獄體。未免失之太寬。而況德賊孥籍之啓。今方期於準請。則當施應坐一律。尤豈可輕先發配乎。煥周雖已物故。煥九方囚捕廳。請還寢煥程發配之命。仍令王府。竝囚煥程煥九。嚴訊取服。各施當律。噫嘻。痛矣。世敎隳壞。人心波蕩。義理湮晦。隄防陵夷。凶醜糾結。殊塗同貫。換面迭出。乘機逞惡。百計醞釀。一辭煽動。至於今番李魯春之疏出而極矣。旨意陰祕。筆勢閃弄。假托自引之章。暗售背馳之計。千億化身。爲鬼如蜮。尹得孚之營護凶逆。爭抗國論。及夫夏賊之居銓也。首先扶奬。必欲甄拔之人。未伏黨與之律。尙激輿儓之憤。則苟有一分秉彝之心者。孰敢於夏賊逆變之後。伸救夏賊之徒黨。甘爲夏賊之後殿。而乃敢恣意伸救。至以擬律之過當。謂非本心。末又掇拾夏賊之口氣。滿紙劻勷。網打朝紳。究厥心腸。將欲何爲。唯當設鞫窮詰。其所慫慂指使之人。一竝鋤治。禍本永祛。國是底定。而日昨島配之命。雖出於我聖上鎭安之盛德。若不大加懲創。則龍蛇之徒。無以戢畏。窩窟之固。難以打破。將不知生出幾箇魯春。一部明義。無地可讀。朝家之寧靖無期。凶徒之滋蔓必至。嚴鞫之請。尙未蒙允。已極輿憤之抑鬱。而不意向者。特軫瘐斃之慮。遽下保放之命。繼以促令發配。有若尋常竄謫者然。其負犯。何如。關係。何如。而一未究問。遽然酌配。揆以獄體。萬萬乖當。請特寢李魯春島配之命。仍令王府。還囚南間。設鞫嚴問。期於得情。噫嘻。尹得孚自來力扶凶逆。背馳國是。詿誤人心。疑亂世道。則其所負犯。已不可容誅。而夏賊居銓之日。首先汲引。角勝公議。必欲通擬華顯而後已。其所聲氣之流通。言議之沕合。昭不可掩。而今夏一疏。蹈襲夏賊之口氣。擠陷國邊之諸臣。造意叵測。遣辭陰慘。則及夫夏賊逆變之出。而渠尙逭黨與之誅。已是失刑之大者。而一種怪鬼之輩。不惟不爲斥絶。乃敢肆發營護之言。極口奬詡。甘爲後殿。義理轉益斁晦。凶論無以止熄。王章久屈。輿憤愈激。請尹得孚。亟令王府。嚴鞫得情。李光殷。以凶逆福榮之妻娚。且爲福榮之接主人。福榮之往來京中。與衡賊綢繆逆謀之時。必於光殷之家。不啻幾次者。旣出於福賊之招。則窮凶情節。萬無不知之理。請李光殷。設鞫嚴問。期於得情。施以當律。答院曰。不允。
정조 9년
乙巳四月初一日辰時。上御重熙堂。承旨入侍時。右副承旨趙興鎭。記事官朴能源金鳳顯李崑秀。直閣鄭東浚。以次進伏訖。上曰。俄者以前後參鞫承旨及事變注書。同往金吾。考出文案成出冊子事。有所下敎矣。果已分付乎。興鎭曰。已爲分付矣。上命書榻敎曰。發遣吏郞。諸執事。淸齋與否。摘奸以來。仍命退。諸臣以次退出。
정조 9년
乙巳四月初一日辰時。上御誠正閣。左承旨入侍時。行左承旨徐有防。假注書李敬五。記事官李崑秀尹行任。以次進伏訖。上曰。朝來氣甚不平。勢難引接。未知求對者何事。如有可達之辭。以箚子陳達之意。傳諭于左相。可也。賤臣承命而出。仍命退。承史以次退出。
정조 9년
乙巳四月初一日酉時。上御重熙堂。坐直承旨入侍時。右副承旨趙興鎭。假注書李敬五。記事官金鳳顯李崑秀。以次進伏訖。上命書左議政洪樂性箚子。兩司聯箚批旨。又命書傳敎曰。旣再遞職。廉隅伸矣。到今當以分義責之。筵席聞移孝二字。又豈可如是煩浼。況今本曹擧行。事係時急。身爲判堂。不宜偃處城外。行戶曹判書趙㻐。從重推考。申飭行公。仍命退。承史以次退出。
정조 9년
行都承旨李致中坐。行左承旨李漢豐坐。右承旨李時秀坐直。左副承旨洪文泳傳旨未下。右副承旨李惠祚坐直。同副承旨未差。注書朴能源仕一員未差。假注書朴蓍壽仕直。事變假注書洪義浩仕。
정조 9년
李時秀啓曰。明日常參經筵。取稟。傳曰。只晝講。
정조 9년
傳于李致中曰。都承旨馳詣宗廟。奉審摘奸以來。
정조 9년
假注書李敬五改差。代以朴蓍壽爲假注書。
정조 9년
李致中啓曰。吏曹判書李命植。參議黃昇源牌不進推考傳旨及罷職傳旨。今方捧入。而開政命下之後。如是違牌。不卽擧行。事甚未安。判書李命植。更卽牌招開政。何如。傳曰。吏判之又復違牌。此何道理。今日政命。亦爲其赴政。更卽牌招。牌去來申飭。